32006D0687
L 282/52
JURNALUL OFÍCIAL AL UNIUNII EUROPENE
DECIZIA COMISIEI
din 12 octombrie 2006
privind programele ce pot beneficia de o participare financiară a Comunității în 2007 pentru eradicarea și supravegherea anumitor boli ale animalelor, pentru prevenirea zoonozelor și pentru supravegherea EST, precum și programele de eradicare a ESB și a scrapiei
[notificată cu numărul C(2006) 4784]
(2006/687/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul sanitar- veterinar (1), în special articolul 24 alineatul (5) și articolul 32,
întrucât:
(1)
Anumite state membre au prezentat Comisiei unele programe pentru care doresc să obțină o participare financiară a Comunității. Este vorba despre programele privind eradicarea și supravegherea anumitor boli ale animalelor, programele de control pentru prevenirea zoonozelor, programele de supraveghere a anumitor encefalopatii spongiforme transmisibile (EST), precum și programele de eradicare a encefalopatiilor spongiforme bovine (ESB) și a scrapiei.
(2)
În conformitate cu articolul 3 alineatul (2) litera (a) din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (2), programele de eradicare și de supraveghere a bolilor animalelor (măsuri veterinare) sunt finanțate prin Fondul European de Garantare Agricolă. Controlul lor financiar intră sub incidența articolelor 9, 36 și 37 din respectivul regulament.
(3)
Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (3) conține dispoziții aplicabile supravegherii și eradicării EST la bovine, ovine și caprine.
(4)
La întocmirea listelor de programe de eradicare și supraveghere a bolilor animalelor, a listei de programe de control pentru prevenirea zoonozelor și a listei de programe de eradicare și supraveghere a anumitor EST care pot beneficia de o participare financiară a Comunității în 2007, precum și la stabilirea ratei și a cuantumului maxim de participare propuse pentru fiecare program, este necesar să se ia în considerare interesul fiecărei măsuri a acestor programe pentru Comunitate, conformitatea sa cu dispozițiile tehnice ale legislației sanitar-veterinare comunitare relevante, precum și valoarea alocărilor disponibile.
(5)
Statele membre au furnizat Comisiei informațiile prin intermediul cărora aceasta poate evalua interesul pe care îl prezintă pentru Comunitate acordarea unei participări financiare la programele pentru anul 2007.
(6)
Comisia a examinat fiecare program prezentat din punct de vedere veterinar și financiar și a concluzionat că este oportun ca acestea să fie înscrise în listele programelor ce pot beneficia de o participare financiară a Comunității în 2007.
(7)
Dată fiind importanța programelor în cauză pentru protecția sănătății publice și animale și deoarece este obligatorie aplicarea programelor consacrate EST în toate statele membre, trebuie să se asigure un nivel optim al ajutorului financiar al Comunității.
(8)
Prin urmare, este necesar să se adopte lista programelor ce pot beneficia de o participare financiară a Comunității în 2007 și să se fixeze rata și cuantumul maxim al respectivei participări.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
(1) Programele de eradicare și de supraveghere a bolilor animalelor înscrise în lista prevăzută în anexa I pot beneficia de o participare financiară a Comunității în 2007.
(2) Pentru fiecare program prevăzut la alineatul (1), propunerile privind rata și cuantumul maxim de participare a Comunității sunt prevăzute în anexa I.
Articolul 2
(1) Programele de control pentru prevenirea zoonozelor cuprinse în lista din anexa II pot beneficia de o participare financiară a Comunității în 2007.
(2) Pentru fiecare program prevăzut la alineatul (1), propunerile privind rata și cuantumul maxim de participare a Comunității sunt prevăzute în anexa II.
Articolul 3
(1) Programele de supraveghere a EST (ESB și scrapia) prevăzute în lista din anexa III pot beneficia de o participare financiară a Comunității în 2007.
(2) Pentru fiecare program prevăzut la alineatul (1), propunerile privind rata și cuantumul maxim de participare a Comunității sunt prevăzute în anexa III.
Articolul 4
(1) Programele de eradicare a ESB prevăzute în lista din anexa IV pot beneficia de o participare financiară a Comunității în 2007.
(2) Pentru fiecare program prevăzut la alineatul (1), propunerile privind rata și cuantumul maxim de participare a Comunității sunt prevăzute în anexa IV.
Articolul 5
(1) Programele de eradicare a scrapiei prevăzute în lista din anexa V pot beneficia de o participare financiară a Comunității în 2007.
(2) Pentru fiecare program prevăzut la alineatul (1), propunerile privind rata și cuantumul maxim de participare a Comunității sunt prevăzute în anexa V.
Articolul 6
Prezenta decizie se adresează statelor membre.
Adoptată la Bruxelles, 12 octombrie 2006.